Pasiënt weke lank sonder kos en water in akademiese hospitaalSteve Biko- akademiese hospitaal (Foto: ANA) ŉ Pasiënt by die Steve Biko- akademiese hospitaal in Pretoria is amper twee weke lank sonder kos of water gelaat terwyl hy gewag het om geopereer te word. Die VF Plus het die afgelope Woensdag by die Steve Biko-hospitaal in Pretoria ingegryp ná ŉ pasiënt byna tien dae lank sonder kos of water moes wag vir ŉ noodsaaklike operasie. Luidens ŉ verklaring van die VF Plus is dié jong manspasiënt op 2 Oktober in die hospitaal opgeneem nadat hy sy arm gebreek het en ŉ operasie moes ondergaan om sy arm weer aan te heg. “Die operasie is daagliks uitgestel weens ŉ oorvol teater. Die pasiënt se arm het begin verkleur en die persoon het erge pyn verduur,” het Phillip van Staden, VF Plus-woordvoerder van gesondheid, gesê. Die pasiënt se gebreekte arm verlede week voor die operasie (Foto: Verskaf) Die pasiënt was na bewering twee dae voor hy by die Steve Biko-hospitaal opgeneem is, in die Ga-Rankuwa-hospitaal opgeneem waar hy ook geen behandeling ontvang het nie. Die VF Plus het verlede Woensdag tydens ’n sitting van die parlement se portefeuljekomitee oor gesondheid eerstehands van die pasiënt se skokkende ervaring by dié hospitaal gehoor. “Ons het omstreeks 09:15 van die voorval te hore gekom en dadelik die voorsitter van die portefeuljekomitee, die Gautengse LUR vir gesondheid asook die Gautengse departement van gesondheid oor die voorval ingelig. Teen 10:39 is die pasiënt reeds na die teater geneem vir die operasie,” sê Van Staden. Van Staden sê wanadministrasie en wanbestuur in die openbare gesondheidsorg moet met wortel en tak uitgeroei word. Die VF Plus voel hierdie enkele voorval laat opnuut die kollig val op die geweldige krisis wat in openbare gesondheid in Suid-Afrika heers. “Dié voorval ondersteun ook die VF Plus se standpunt oor gesondheidsorg wat net verder in die afgrond gedryf gaan word onder ŉ program soos die Nasionale Gesondheidsversekering (NGV) wat die regering op alle Suid-Afrikaners wil afdwing,” sê Van Staden. Van Staden het aan Maroela Media gesê die pasiënt is Vrydagmiddag ontslaan en sterk goed aan by die huis. Maroela Media wag vir die hospitaal se woordvoerder om die voorval te bevestig.